अमेरिका, मैक्सिको और कनाडा ने फीफा सदस्य देशों के मतदान में मोरक्को को आसानी से हराकर संयुक्त रूप से 2026 के फुटबॉल विश्व कप की मेजबानी के अधिकार हासिल कर लिए। मास्को में 2018 विश्व कप की पूर्व संध्या पर आयोजित फीफा सम्मेलन में उत्तर अमेरिकी देशों के समूह को 203 में से 134 मत मिले जबकि मोरक्को ने मतदान में सिर्फ 65 मत हासिल किए। इससे फुटबाल का महासमर 1994 के बाद पहली बार उत्तर अमेरिकी महाद्वीप में वापसी करेगा। उस बार अमेरिका ने फुटबॉल विश्व कप की मेजबानी की थी। इस संयुक्त मेजबानी में उत्तरी अमेरिकी देशों ने अपनी बोली में आधुनिक स्टेडियम तथा परिवहन के अच्छे लिंक मुहैया कराने की बात की। वहीं मोरक्को ने अफ्रीका में यूरोपीय अंदाज वाले विश्व कप का वादा किया था। लेकिन जब तुलना की गई तो मोरक्को की बोली में ज्यादातर बातें कागजों पर ही दिखी। फीफा के पर्यवेक्षकों ने अमेरिका, कनाडा और मैक्सिको की संयुक्त बोली को रेटिंग में पांच में से चार अंक के साथ प्रबल दावेदार माना जबकि मोरक्को की रेटिंग पांच में से महज 2.7 रही।